Title: La festa de Sant Joan
Course: Sant Joan, la porta de l'estiu (PRIMÀRIA) - LA CULTURA POPULAR A L'ESCOLA. Les festes populars, materials digitals

La festa de Sant Joan

Parlar de la festa de Sant Joan és parlar de la nit de Sant Joan. Nit màgica en què, com hem anat veient, el foc era l'element més característic però també ho eren l'aigua i les plantes. La celebració festiva actual, tot i que conserva o rememora rituals sorgits d’antigues creences, ha adquirit un caire més lúdic i festiu.

Les trobades de grups de familiars o amics i les actuals revetlles populars són l’acte festiu que més caracteritza aquesta nit. Les revetlles, com el seu nom indica, comencen a entrada de fosc amb les fogueres de pobles i ciutats, moltíssimes d'elles enceses amb la Flama del Canigó, i en molts casos s'allarguen fins a la sortida del sol a la matinada. Al mateix temps, però, durant aquesta diada es mantenen algunes tradicions ben antigues com les falles enceses que a molts pobles dels Pirineus es baixen de la muntanya fins al poble, o també al Pirineu, bàsicament a la Vall d'Aran es crema el tronc, anomenat haro, mentre que a les Terres de l'Ebre s'encenen les barraques. El foc, per tant, continua essent l'element més emblemàtic d'aquesta nit.

La festa convertida en espectacle sol anar acompanyada del brogit, els espetecs i les figures lluminoses d’infinitats de petards que s’enlairen des dels jardins de les cases, des dels carrers i places, talment com si es tractés d’un castell de focs sense fi. La nit s’endolceix amb la típica coca de fruites i pinyons, regada amb vins i caves, sovint en espais engalanats amb garlandes i fanalets. I, evidentment, tot ben animat amb música i balls que acompanyen la festa fins a la matinada, fins a la sortida del sol.

En les activitats que teniu a continuació us animem a conèixer un xic més aquests elements festius propis de la nit de Sant Joan, però també algunes de les manifestacions festives més interessants d’aquesta diada.