Title: Comença l'estiu
Course: Sant Joan, la porta de l'estiu (PRIMÀRIA) - LA CULTURA POPULAR A L'ESCOLA. Les festes populars, materials digitals

Comença l’estiu

Hem acabat el curs i estem a punt de traspassar la porta de l’estiu, el solstici d’estiu. Ben mirat, la revetlla de Sant Joan, com heu après, era i encara és viscuda com l’inici d’un nou període, un canvi de cicle.

Per vosaltres és l’inici d’un llarg temps de vacances, les més llargues de l’any. Temps de desconnectar de l’escola, de llargues estones a la piscina, a la platja, d’excursió per la muntanya, de colònies o de viatge amb els pares. Temps de mandrejar més als matins, de trobar-se amb la colla, però també, per què no reconèixer-ho, d’estones d’avorriment i de no saber massa què fer.

L’estiu, però, és també l’estació més festiva de l’any, començant com ja hem vist amb la revetlla de Sant Joan, continuant amb la festa major a la majoria de pobles, viles, barris i ciutats, però també amb un bon nombre de festivals i concerts musicals. Encara hi podem afegir diversitat d’actes com festes de feines o antics oficis com segar i batre o la baixada de raiers -per posar dos exemples-, diversitat de concursos, des de focs d’artifici fins a baixades d’andròmines, però també gran quantitat d’aplecs a moltes de les nombroses ermites del nostre país.

De ben segur que en alguna o altra d’aquestes festes hi participareu i potser de manera ben intensa! I el que aquí us volem proposar, a vosaltres nens i nenes i a les vostres mestres i als vostres mestres, són algunes idees per conèixer i aprofundir un xic més en alguna d’aquestes festes o algun dels seus actes.

La proposta és un petit treball d’estiu, una petita recerca, que sobretot es fonamenti en la vostra experiència i “investigació”, que al mateix temps l’haureu de fer, sobretot, a partir de l’observació i participació en la festa o de la conversa i diàleg amb la gent que la viu i la coneix.

En els recursos que teniu a continuació hi trobareu quatre propostes. Evidentment d'acord amb les mestres o els mestres podeu incorporar-n'hi d'altres.