Title: Categoria per defecte en Poemes de Sant Joan
Course: Sant Joan, la porta de l'estiu (PRIMÀRIA) - LA CULTURA POPULAR A L'ESCOLA. Les festes populars, materials digitals

La categoria per defecte per a preguntes compartides en el context 'Poemes de Sant Joan'

En el següent qüestionari us proposem la lectura de quatre poemes relacionats amb la nit de Sant Joan, de cadascun dels quals se us proposa alguna pregunta o activitat a fer.

SOM-HI DONCS!

Foc de Sant Joan

Tres dies abans del Sant

va pels pisos la canalla

recollint els trastos vells,

canyes i manats de palla,

i aprofitant la diada,

del que tenen molts veïns,

que desembarassen la casa

de mobles vells i roïns.

Joan Amades

Què descriu l'autor en aquest breu poema?

Nit de l’amor

Nit de l’amor, hermosa nit,

dura més del que ara dures,

que ta negror; pels que estimen

alba serà si la detures,

alba serà d’enamorats.

Clarors d’amor; que amor convida,

raig de cançons, que essent de nit

porten la llum de nova vida.

Cantem i vetllem

que ja dormirem, quan morirem.

Santiago Rusiñol

Per què creus que l'autor diu "dura més del que ara dures"?

Matinet de Sant Joan

Matinet de Sant Joan,

les herbes tenen virtut;

ai, amic, l’amor fa sang

i la lluna ja s’esmuny

matinet de Sant Joan.

Matinet de Sant Joan,

les herbes duen metgia;

ai, amic, l’amor fa sang,

cremem berbena florida,

matinet de Sant Joan.

Maria Mercè Marçal

A quin element màgic de la nit de Sant Joan fa referència l'autora en el poema?

Sant Joan

Llum, gresca i xerinola

espanta-sogres, piules i coets

celebrant l’estiu que comença

la nit de Sant Joan, amb el cor pres.

Gotes de suor que rellisquen

per les galtes vermelles de la calor,

d'un munt de fogueres enceses

que cremen rampoines sense valor.

L'un ha donat una cadira,

la mare, un vell tocador,

el fuster, una taula atrotinada,

i jo, el meu cavallet de cartró.

Les flames s'enlairen a la conquesta

d'un ninot de fusta que, al bell munt,

controla aquella gran batalla,

on bé sap que serà l'últim vençut.

Ja només en queden cendres

i una forta olor de socarrimat

que el vent s'endú, mentre la quitxalla,

dansa al voltant d'un general ja cremat.

I l'estiu tot just desperta,

i encara, quan acabi, tots recordaran

l'esperit emocionat i d'alegria,

d'aquella nit, nit de Sant Joan

Àngels Torres

Per acabar, et volem proposar una activitat un xic més difícil.
- L'autora ens explica, a través del poema, la seva vivència de la nit de Sant Joan. També ens ho podia haver explicat amb una redacció, però això ho ha deixat perquè ho facis ara tu.

Vinga doncs!