Title: Els focs de Sant Joan
Course: Sant Joan, la porta de l'estiu (PRIMÀRIA) - LA CULTURA POPULAR A L'ESCOLA. Les festes populars, materials digitals

Els focs de Sant Joan

Les fogueres populars de Sant Joan, aquelles que s'encenien a qualsevol zona oberta, plaça, cruïlla, cadascuna de les quals tenia la seva colla de nens i nenes, nois i noies com a responsables i que servien per cremar totes les andròmines i trastos vells que la gent els proporcionava, pràcticament són record d'uns anys passats no pas massa llunyans. Actualment, i molt més a ciutat, l'encesa de les fogueres ha de passar un seguit de requisits i permisos que ha contribuït que experimentin una clara reculada. Actualment, en la majoria de poblacions s'encenen fogueres amb un caire més institucional, preparades pels ajuntaments o diferents entitats, però en un nombre molt més reduït. La imatge de no massa anys enrere, en què a la majoria de poblacions no hi havia carrer o plaça sense la seva foguera, ha deixat de ser real. Potser les poques fogueres actuals agrupen un major nombre de persones, però la majoria han perdut bona part del caire ritual i socialitzador que tenien i la gent s'acaba convertint en mer espectador del foc.

En aquesta nova etapa de les fogueres de Sant Joan, però, l’arribada de la Flama del Canigó, que aporta el foc que encendrà bona part d’aquestes fogueres, ha contribuït, en canvi, a mantenir el caire col·lectiu que sempre havien tingut, encara que fos en grups més reduïts, i al mateix temps s’ha convertit en un veritable símbol d’unió de tots els territoris de parla catalana: els Països Catalans.

En el qüestionari que teniu a continuació volem, però, que conegueu un xic el paper que antigament jugaven les fogueres de Sant Joan, així com alguns rituals que es realitzaven al seu voltant.