Title: El foc festiu
Course: Sant Joan, la porta de l'estiu (PRIMÀRIA) - LA CULTURA POPULAR A L'ESCOLA. Les festes populars, materials digitals

El foc festiu

El foc és un element festiu, d’alegria i llibertat.

La presència del foc és constant en el calendari festiu. Recordem-ne alguns exemples:

- La figura del tió, que inicialment no era altra cosa que un tronc que cremava a la llar o les fogueres que en moltes poblacions encara es fan per la nit de Nadal.
- Els fanalets i atxes que il·luminen la nit de Reis.
- Les fogueres de Sant Antoni, conegudes amb el nom de barraques a la zona dels Ports, al nord del País Valencià.
- La crema d’en Carnestoltes i evidentment els focs de Sant Joan.

El foc anima, dóna força i escalfor a totes aquestes manifestacions i celebracions festives.

De fet per Sant Joan s'acaba aquest cicle de festes que tenen el foc com a element de celebració. Ben mirat, els focs de Sant Joan són l'element més característic d'aquesta diada que s'expressa a través de les fogueres, majoritàriament enceses amb la flama que baixa del Canigó, però també a través de les falles de molts pobles dels Pirineus o, per què no, amb el soroll, la llum i el foc dels petards i focs d'artifici o les trobades de colles de diables que aquests últims anys es realitzen en diverses poblacions.

En aquest tema farem una breu repassada a la importància que ha tingut i continua tenint el foc en la nit de Sant Joan.