Title: Guia didàctica
Course: Sant Joan, la porta de l'estiu (PRIMÀRIA) - LA CULTURA POPULAR A L'ESCOLA. Les festes populars, materials digitals

El tema serveix per introduir la festa de Sant Joan i fer evident que estem davant d'una festa o celebració amb una gran riquesa de creences i costums rituals.

S'acosta el final de curs
- Breu text que, al mateix temps que recorda que la fi del curs s'apropa per començar un llarg període de vacances, serveix també per situar-los en el cicle festiu de l'estiu que s'inicia per Sant Joan i continua amb les festes majors de moltíssimes poblacions.

L'arribada de l'estiu
- Tasca. Després de recordar que amb el solstici d'estiu s'assoleixen els dies més llargs, amb més hores de sol, es proposa a l'alumnat que interpreti i expliqui cinc refranys que es refereixen a aquest fet.

La nit de Sant Joan
- Text introductori. Fa referència a la gran riquesa simbòlica i màgica que té aquesta nit i s'anima l'alumnat a conèixer els elements que la caracteritzen.

Els elements de la festa
- Qüestionari sobre els elements que atorguen un caràcter màgic i simbòlic a aquesta nit: el foc, l'aigua, les plantes, les bruixes...

Les herbes màgiques
- Text que remarca els rituals i creences que, sobretot antigament, s'atorgaven a moltes plantes durant la nit de Sant Joan.

Propietats d'algunes herbes
- Tasca. Pretén que partint de la consulta d'enllaços diferents l'alumnat completi unes taules en les quals es combina la informació científica d'algunes plantes, però també les virtuts que se'ls atribuïen.

Creences i rituals de la nit de Sant Joan
- Tasca. Es proposa que facin una redacció en què s'han d'imaginar que han viatjat i es troben en una festa de Sant Joan de fa 100 anys. Per a la redacció se'ls proporciona els enllaços a consultar i un guió orientatiu.