Title: La nit de Sant Joan
Course: Sant Joan, la porta de l'estiu (PRIMÀRIA) - LA CULTURA POPULAR A L'ESCOLA. Les festes populars, materials digitals

La nit de Sant Joan

La nit de Sant Joan és la nit més màgica de l’any. Els orígens d’aquesta celebració sol relacionar-se amb les festes que civilitzacions molt antigues realitzaven amb l’arribada del solstici d’estiu, és a dir, el punt en què el sol es veu més alt en relació amb l’horitzó. De fet, al punt del migdia solar, l’ombra d’un bastó posat dret és pràcticament inexistent. La seva arribada coincideix amb el dia més llarg, el que té més hores de sol i per tant la nit més curta.

Popularment, la nit de Sant Joan ha estat envoltada d’un seguit de rituals i creences que la convertien en una nit màgica, nit de l’amor, de les curacions, de la sort... El foc representat en les fogueres i més endavant amb la introducció dels focs d’artifici, els petards i els coets és el gran protagonista de la festa, i actualment l’element que més caracteritza la revetlla.

La nit de Sant Joan, però, conté moltes pràctiques i rituals diversos que fan pensar que són hereves de tradicions ben diverses. Us animem a conèixer-les un xic al llarg del següent tema.