Title: La revetlla de Sant Joan
Course: Sant Joan, la porta de l'estiu (PRIMÀRIA) - LA CULTURA POPULAR A L'ESCOLA. Les festes populars, materials digitals

La revetlla

La revetlla de Sant Joan és la celebració que abasta el temps que va des de la posta del sol del 23 de juny fins a la matinada del 24 de juny.

Des de fa segles, nit màgica, farcida de creences i rituals. Les revetlles, revestides totes elles d’un caire festiu i col·lectiu, no només han acabat esdevenint, amb els focs i els petards, els elements més característics de la nit de Sant Joan, sinó que ben mirat han acabat per incorporar-los.

Quan parlem de la revetlla de Sant Joan ens referim a les fogueres que solen marcar el seu inici, als petards i castells de focs que esclaten per tot arreu, al sopar o ressopó amb la típica coca, als concerts i balls que alegren la nit i, per a molta gent, a l'arribada de la matinada per veure el naixement del sol i capbussar-se al mar, en el gorg d'algun riu o a la piscina més propera.

Ben mirat, però, la nit de Sant Joan es viu de maneres molt diverses i de revetlles n’hi ha de familiars, als balcons, patis i jardins de les cases, n’hi ha de carrer i barri fruit de la iniciativa popular, però també grans revetlles organitzades per associacions, entitats o ajuntaments que ocupen pavellons i camps de futbol o les platges en bona part de les poblacions de marina.