Title: La presència del foc a la festa
Course: Sant Joan, la porta de l'estiu (PRIMÀRIA) - LA CULTURA POPULAR A L'ESCOLA. Les festes populars, materials digitals

La presència del foc

Antigament la festa de Sant Joan no s'hauria entès sense l'encesa de la foguera i tots els rituals que al seu voltant s'hi celebraven. Actualment, és possible que vosaltres celebreu la revetlla de Sant Joan a casa o al carrer i, en canvi, el foc i el fum només hi siguin presents a través dels petards.

Malgrat tot, però, el foc continua tenint una gran presència en la celebració de la festa de Sant Joan. De fet podem dir que la vigília i la nit de Sant Joan, en el calendari festiu, és la gran festa del foc. L’encesa de falles i sobretot fogueres continua ben arrelada a casa nostra, encara que s’ha perdut el caire més popular que havien tingut per adquirir-ne un de més institucional, en bona part com a conseqüència del zel que s’ha posat en el compliment de la normativa d’encendre foc a l’àmbit públic.

Del costum, no pas massa llunyà, de l’encesa de fogueres a la majoria de places i fins i tot a les cruïlles de carrers, fruit de l’apilament de mobles vells i atrotinats, de caixes i restes de fusteria, s’ha passat a l’encesa molt més reduïda de fogueres, totes elles amb el corresponent permís municipal. Tot i que l'encesa d'aquestes fogueres agrupa un bon nombre de gent, ni molt menys representa la quantitat de persones que antigament feien la festa al voltant de la foguera pròpia del carrer, plaça o barri.

En aquesta nova etapa de les fogueres de Sant Joan, l’arribada de la Flama del Canigó, que aporta el foc que encendrà bona part d’aquestes fogueres, ha contribuït, en canvi, a mantenir el caire col·lectiu que sempre havien tingut, encara que fos en grups de gent més reduïts, i al mateix temps s’ha convertit en un veritable símbol d’unió de tots els territoris de parla catalana: els Països Catalans.

Us animem a passar al qüestionari següent per conèixer quelcom més sobre l'origen d'aquesta tradició.