Title: L'arribada de l'estiu
Course: Sant Joan, la porta de l'estiu (PRIMÀRIA) - LA CULTURA POPULAR A L'ESCOLA. Les festes populars, materials digitals

L’arribada de l’estiu

El període de vacances que començareu solem anomenar-lo com les vacances de l’estiu. El nom li escau de ple ja que just les inicieu tan bon punt encetem l’estació més calorosa de l’any. Som al solstici d’estiu, el dia que el sol es veu més alt en relació amb l’horitzó. El dia és el més llarg de l’any, contràriament al solstici d’hivern, amb el dia més curt i quan el sol és més baix respecte de l’horitzó.

L’arribada dels solsticis solia ser celebrada, des de molt antic, per les diverses cultures escampades per Europa. De fet, la festa que nosaltres celebrem la nit de Sant Joan, just acabat de començar l’estiu, és hereva d’aquestes antigues celebracions.

Els refranys que teniu a continuació ho expressen de manera ben planera.

La tasca que et proposem és que expliquis què vol dir cada un. Procura de fer-ho de la manera més concreta millor.

REFRANYS

La nit de Sant Joan, la més curta de l’any.

Per Sant Joan, el dia més llarg de l’any.

Sant Joan arribat, la primavera ha passat.

Sant Joan escurça els dies i Nadal els estira.

De Nadal a Sant Joan, va mig any.